FI Euroopan unionin virallinen lehti CE 78/438

(2004/C 78 E/0459)

KIRJALLINEN KYSYMYS E-2851/03

esittäjä(t): Monica Frassoni (Verts/ALE) komissiolle

(26. syyskuuta 2003)

Aihe: Tien rakentaminen ilman ympäristövaikutusten arviointia yhteisön tärkeänä pitämäksi alueeksi ehdotetulle Gessi Triassicin alueelle Appennino Tosco-Emilianon kansallispuistoon (Villa Minozzo, Reggio Emilia, Italia)

Apenniineilla, Gessi Triassicin nimellä kutsutulla alueella, Secchia-joen läheisyydessä, Villa Minozzon kunnassa (Reggio Emilia) on hyväksytty (1) tienrakennushanke, johon liittyy laajoja maansiirtoja, suuria infrastruktuurihankkeita ja josta aiheutuu alueen tilaan vaikuttavia merkittäviä muutoksia.

Ympäristöjärjestöt Maan ystävät ja Maailman luonnonsäätiö (WWF) ovat pyytäneet useaan otteeseen Euroopan yhteisöjen toimivaltaisilta viranomaisilta sekä kansallisilta, alueellisilta ja paikallisilta viranomaisilta ympäristövaikutusten arvioinnin (2) tekemistä kyseiselle hankkeelle, koska siinä on kyse Apennii-neihin kuuluvasta, ympäristö- ja maisema-arvoltaan varsin merkittävästä ja hyvin säilyneestä alueesta. Vihreiden edustajat Reggio Emilian maakuntaneuvostossa ovat lähettäneet kyseisestä asiasta raportin komission jäsenelle Margot Wallströmille 26. toukokuuta 2000.

Kyseinen alue on suojattu maisemansuojelua koskevilla säännöksillä (3), ja se kuuluu yhteisön tärkeänä pitämäksi alueeksi ehdotettuun Gessi Triassicin alueeseen (koodi IT403009) (4) sekä Appennino Tosco-Emilianon kansallispuistoon (5).

Tiehankkeelle ja Secchia-joen vesiolojen muuttamiselle ei ole tehty minkäänlaista ennakkotarkastusta eikä ympäristövaikutusten arviointia ennen lopullisten lupien myöntämistä.

Uuden tien rakennustyöt on jo aloitettu 2. syyskuuta 2003.

Onko komissio tietoinen edellä mainituista seikoista?

Onko parhaillaan meneillään tai onko suunnitteilla infrastruktuurihankkeita (tietyöt, vesi- ja viemäri-verkostotyöt) yhteisön rahoituksella edellä mainittujen hankkeiden yhteydessä?

Aikooko komissio ryhtyä asian vaatimiin toimiin edellä mainitussa tapauksessa, jossa on selvästi jätetty noudattamatta direktiivejä 97/11/EY (6) ja 85/337/ETY (7)?

Margot Wallströmin komission puolesta antama vastaus

(6. marraskuuta 2003)

Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY, sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY, mukaan jäsenvaltioiden on varmistettava, että ennen luvan myöntämistä hankkeet, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia, alistetaan lupamenettelyyn ja että niiden vaikutukset arvioidaan. Direktiivin soveltamisalaan kuuluvat hankkeet määritellään sen liitteissä. Direktiivin 4 artiklan 1 kohdan mukaan liitteessä I luetelluista hankkeista on tehtävä ympäristövaikutusten arviointi. Direktiivin 4 artiklan 2 kohdan mukaan jäsenvaltioiden on liitteessä II lueteltujen hankkeiden osalta määritettävä tapauskohtaisesti selvittämällä tai jäsenvaltioiden asettamien raja-arvojen tai valintaperusteiden avulla, onko hankkeen ympäristövaikutukset arvioitava. Arvoisan parlamentin jäsenen antamien tietojen perusteella komissio katsoo, että kysymyksessä mainitut työt saattaisivat kuulua direktiivin 85/337/ETY, sellaisena kuin se on muutettuna, liitteeseen II ja sen vuoksi ne olisi määritettävä direktiivin 85/337/ETY 4 artiklan 2 kohdan mukaisesti.

Luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY (8) 6 artiklan 3 kohdassa säädetään, että kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia, mutta saattavat vaikuttaa tähän alueeseen merkittävästi joko erikseen tai yhdessä muiden suunnitelmien tai hankkeiden kanssa, on arvioitava asianmukaisesti sen kannalta, miten ne vaikuttavat alueen suojelutavoitteisiin. Jäsenvaltioiden kaikkien kansallisten, alueellisten ja paikallisten viranomaisten on sovellettava tätä säännöstä neuvoston direktiivin 92/43/ETY mukaisiin yhteisön tärkeänä pitämiin alueisiin ja luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY (9) mukaisiin erityisiin suojelualueisiin. Lisäksi jäsenvaltioiden on 10. kesäkuuta 1998 alkaen sovellettava kyseistä säännöstä myös yhteisön tärkeinä pitämien alueiden luettelon puuttuessa kaikkiin alueisiin, jotka olisi direktiivissä 92/43/ETY säädettyjen tieteellisten valintakriteereiden perusteella syytä sisällyttää luetteloon yhteisön tärkeinä pitämistä alueista, ja erityisesti alueisiin, joilla esiintyy ensisijaisesti suojeltavia luontotyyppejä tai lajeja. Jos arvoisan parlamentin jäsenen mainitsemalla hankkeella näyttäisi olevan merkittäviä vaikutuksia yhteisön tärkeänä pitämäksi alueeksi ehdotettuun alueeseen IT4030009 ”Gessi Triassici”, siitä olisi pitänyt tehdä asianmukainen arvio direktiivin 92/43/ETY 6 artiklan 3 kohdan mukaisesti.

Komissio on vastaanottanut kysymyksessä esitettyä asiaa koskevan valituksen. Arvoisan parlamentin jäsenen antamat tiedot lisätään valitusta koskeviin asiakirjoihin, jotka ovat parhaillaan komission käsiteltävinä.

Jos komissio tulee siihen tulokseen, että kyseisessä tapauksessa rikotaan yhteisön lainsäädäntöä, se toteuttaa EY:n perustamissopimuksen valvojan ominaisuudessa kaikki tarvittavat toimenpiteet, mukaan lukien perustamissopimuksen 226 artiklan mukaiset rikkomista koskevat menettelyt, voidakseen varmistaa, että yhteisön oikeutta noudatetaan.

Tarkistettuaan asian Emilia-Romagnan viranomaisilta komissio voi ilmoittaa arvoisalle parlamentin jäsenelle, että tavoitteen 2 nykyiseen ohjelma-asiakirjaan ei sisälly Euroopan aluekehitysrahaston (EAKR) tukea Gessi Triassicin alueen (Villa Minozzon kunta, Reggio Emilia, Italia) tiehankkeeseen. Tällaiset toimet eivät edes kuulu kyseiseen ohjelmaan.

(1) Reggio Emilian maakuntaneuvoston päätös n:o 176, 24. kesäkuuta 2003.

(2) Direktiivi 97/11/EY (liite II, 10 kohdan e ja f alakohta), jolla on muutettu ja täydennetty direktiiviä 85/337/ETY (liite II, 10 kohdan e ja f alakohta), presidentin asetus, annettu 12. huhtikuuta 1996 (5 ja 10 artikla, liite B, 7 kohdan g ja o alakohta) sekä Emilia-Romagnan alueellinen laki n:o 9/1999 sekä sen muutetut ja täydennetyt versiot.

(3) Asetuksen n:o 490/1999 146 artiklan 1 kohdan c ja g alakohta.

(4) Ympäristöstä ja maa-alojen suojelusta 3. huhtikuuta 2000 annettu ministerin asetus n:o 65 sekä Emilia-Romagnan aluehallinnon päätös n:o 1242, 15. heinäkuuta 2002.

(5) Presidentin asetus, annettu 21. toukokuuta 2001 lain n:o 394/1991 mukaisesti, sekä sen muutetut ja täydennetyt versiot.

(6) EYVL L 73, 14.3.1997, s. 5.

(7) EYVL L 175, 5.7.1985, s. 40.

(8) EYVL L 206, 22.7.1992.

(9) EYVL L 103, 25.4.1979.